കോണ്ഗ്രസ് വഴിതടയല്: പ്രതിഷേധിച്ച നടന് ജോജുവിനെ ആക്രമിച്ചു, കാര് തല്ലിത്തകര്ത്തു കൊച്ചി: ഇന്ധന വില വര്ദ്ധനയ്ക്കെതിരായ കോണ്ഗ്രസിന്റെ വഴിതടയല് സമരത്തെ തുടര്ന്ന് ഒരു മണിക്കൂറോളം വൈറ്റിലയില് ഗതാഗതക്കുരുക്കില്പ്പെട്ട നടന് ജോജു ജോര്ജ് പ്രതിഷേധിച്ചതിനെ തുടര്ന്ന് പ്രവര്ത്തകര് അദ്ദേഹത്തെ ആക്രമിച്ച് ഒരു കോടിയോളം രൂപ വിലയുള്ള പുത്തന് ലാന്ഡ് റോവര് ഡിഫന്ഡര് കാറിന്റെ ചില്ല് തല്ലിത്തകര്ത്തു. ജോജുവിന്റെ ഇരു കൈയ്ക്കും കാലിനും മുറിവേറ്റു. മദ്യപിച്ച് അസഭ്യം പറഞ്ഞെന്ന മഹിളാ കോണ്ഗ്രസ് ജില്ലാ പ്രസിഡന്റ് വി.കെ. മിനിമോളുടെ പരാതിയില് ജോജുവിനെ പൊലീസ് തൃപ്പൂണിത്തുറ താലൂക്കാശുപത്രിയില് വൈദ്യപരിശോധനയ്ക്ക് വിധേയനാക്കി. മദ്യപിച്ചിട്ടില്ലെന്ന് വ്യക്തമായതിനാല് കേസെടുത്തിട്ടില്ല. തന്നെ ആക്രമിച്ചതിനും വാഹനം തകര്ത്തതിനും കോണ്ഗ്രസ് പ്രവര്ത്തകര്ക്കെതിരെ മരട് പൊലീസ് സ്റ്റേഷനില് ജോജുവും പരാതി നല്കി. വലത് തോളിന് വേദനയുണ്ടെന്ന് മെഡിക്കല് പരിശോധനയില് ജോജു പറഞ്ഞു. പ്രതികളിലൊരാള് ഷര്ട്ടില് കുത്തിപ്പിടിച്ച് അസഭ്യം വിളിച്ചതായും ജോജുവിന്റെ പരാതിയില് പറയുന്നു. വഴി തടഞ്ഞതിനും വാഹനം തകര്ത്തതിനും മുന്മേയര് ടോണി ചമ്മണിയടക്കം എട്ട് കോണ്ഗ്രസുകാര്ക്കെതിരെ ജാമ്യമില്ലാ വകുപ്പില് മരട് പൊലീസ് കേസെടുത്തു. രാവിലെ 11ന് വൈറ്റില ജംഗ്ഷനില് വാഹനങ്ങള് നിറുത്തിയിട്ടുള്ള സമരത്തിനിടെയാണ് സംഭവം. ജില്ലാ കോണ്ഗ്രസ് കമ്മിറ്റി സംഘടിപ്പിച്ച ഒരു മണിക്കൂര് പ്രതിഷേധം വന് ഗതാഗതക്കുരുക്കിന് വഴിവച്ചു. കുടുങ്ങിയ നൂറുകണക്കിന് വാഹനങ്ങളില് രോഗികളും പരീക്ഷകള്ക്കും മറ്റും പോകുന്നവരും ഉണ്ടായിരുന്നു. ഇതിനിടെയാണ് രോഷാകുലനായി വാഹനത്തില് നിന്നിറങ്ങി ജോജു സമരക്കാരുമായി തര്ക്കിച്ചത്. രംഗം വഷളായപ്പോള് പൊലീസ് ഇടപെട്ട് രണ്ട് കൂട്ടരെയും പിന്തിരിപ്പിച്ചു. വാഹനത്തില് കയറി മടങ്ങാനൊരുങ്ങവേ, പിന്നാലെയെത്തിയ കോണ്ഗ്രസ് പ്രവര്ത്തകര് ജോജുവിന്റെ വാഹനം തടഞ്ഞു. മാപ്പ് പറയണമെന്നായിരുന്നു ആവശ്യം. നടന് വിസമ്മതിച്ചതോടെ, കാറിന്റെ പിന്ഭാഗത്തെ ചില്ല് തല്ലിത്തകര്ത്തു. ബോഡിക്കും ഹാന്ഡിലുകള്ക്കും കേടുപാടും വരുത്തി. വശങ്ങളില് കല്ലുകൊണ്ട് ഉരച്ചു. ആറ് ലക്ഷത്തോളം രൂപയുടെ നഷ്ടമുണ്ട്. ഉടനെ സി.ഐ അനന്തലാല് വാഹനം ഡ്രൈവ് ചെയ്ത് പനങ്ങാട് പൊലീസ് സ്റ്റേഷനിലേക്ക് മാറ്റി. ഇവിടെ നിന്നാണ് ജോജുവിനെ വൈദ്യപരിശോധനയ്ക്ക് കൊണ്ടുപോയത്. പിന്നീട് പ്രവര്ത്തകരെ ബലം പ്രയോഗിച്ച് നീക്കി. മദ്യപിച്ച് ബഹളമുണ്ടാക്കിയെന്ന ആരോപണമുയര്ന്നപ്പോള് നടന് സ്വമേധയാ വൈദ്യപരിശോധന ആവശ്യപ്പെടുകയായിരുന്നു. മാളയിലെ വീട്ടില് നിന്ന് സംവിധായകന് എം.കെ.സാജനൊപ്പം എറണാകുളം ക്രൗണ് പ്ളാസ ഹോട്ടലിലേക്കുള്ള യാത്രയിലായിരുന്നു നടന്. വൈറ്റില ഒാവര്ബ്രിഡ്ജില് കെ.പി.സി.സി വര്ക്കിംഗ് പ്രസിഡന്റ് കൊടിക്കുന്നില് സുരേഷാണ് വഴിതടയല് സമരം ഉദ്ഘാടനം ചെയ്തത്. ഒന്നര മണിക്കൂറോളം കഴിഞ്ഞാണ് ഗതാഗതം സാധാരണ നിലയിലായത്. ഡി.സി.സി പ്രസിഡന്റ് മുഹമ്മദ് ഷിയാസ് അദ്ധ്യക്ഷത വഹിച്ചു. കോണ്ഗ്രസിന്റെ വഴിതടയല് സമരത്തിനെതിരെ പ്രതിഷേധിച്ചത് ഷോ കാണിക്കാനല്ല. സമര രീതിയോടുള്ള പ്രതിഷേധമായിരുന്നു അത്. ചെയ്തത് തെറ്റല്ല. ആരോടും മാപ്പ് പറയില്ല. സി.പി.എം ചെയ്താലും ഇങ്ങനെ തന്നെ പ്രതികരിക്കുമായിരുന്നു. എന്റെ വണ്ടിയുടെ അടുത്തുണ്ടായിരുന്നത് കീമോതെറാപ്പിക്ക് കൊണ്ടുപോകുന്ന കൊച്ചു കുട്ടിയായിരുന്നു. നടന് ജോജു ജോര്ജ് ജനകീയ സമരത്തിനെതിരെ ജോജു ജോര്ജ് നടത്തിയ അക്രമവും വനിതാ പ്രവര്ത്തകയോട് അപമര്യാദയായി പെരുമാറിയതും മാന്യതയുടെയും സഭ്യതയുടെയും അതിര് വരമ്ബുകള് ലംഘിക്കുന്നതാണ്. വനിതാ പ്രവര്ത്തകരോട് അപമര്യദയായി പെരുമാറിയതിന് പൊലീസ് നടപടിയെടുക്കണം. അല്ലെങ്കില് ശക്തമായി പ്രതിഷേധിക്കും കെ.പി.സി.സി പ്രസിഡന്റ് കെ.സുധാകരന്